รูปแบบเข้าไทยแบบไม่กักตัว-จำกัดพื้นที่ พร้อมหารือเอกชนให้เข้าใจทุกขั้นตอน
นายศิริปกรณ์ เชี่ยวสมุทร รองผู้ว่าการด้านสื่อสารการตลาด การท่องเที่ยวแห่งประเทศไทย (ททท.) เปิดเผยระหว่างการอบรมผ่านระบบออนไลน์ เพื่อเตรียมความพร้อมรองรับการเปิดประเทศในวันที่ 1 พฤศจิกายนนี้ ระหว่างภาครัฐและภาคเอกชน ว่า รูปแบบการเดินทางเข้าประเทศไทยในวันที่ 1 พฤศจิกายนนี้ ซึ่งกำหนดเปิดรับนักท่องเที่ยวต่างชาติ ที่ได้รับวัคซีนครบโดสแล้วและเดินทางมาจากประเทศเสี่ยงต่ำ 45 ประเทศและอีก 1 เขตปกครองพิเศษคือ ฮ่องกง ซึ่งจะมีการพิจารณาปรับเพิ่มประเทศเสี่ยงต่ำทุก 2 สัปดาห์ โดยมี 3 รูปแบบที่นักท่องเที่ยวสามารถเดินทางเข้ามาได้คือ ผู้ที่ได้วัคซีนครบโดสแล้ว เดินทางมาจากประเทศเสี่ยงต่ำ 46 ประเทศหรือพื้นที่ ต้องอาศัยในประเทศต้นทางอย่างน้อย 21 วัน ก่อนเดินทางเข้ามาเที่ยวไทย หากเข้ามาแล้วตรวจหาเชื้อโควิด-19 ผ่านวิธี RT-PCR ไม่พบเชื้อ สามารถเดินทางท่องเที่ยวได้แบบไม่ต้องกักตัวและไม่จำกัดพื้นที่ ผู้ที่ได้วัคซีนครบโดสแล้ว เดินทางมาจากทุกประเทศทั่วโลก นอกเหนือจากประเทศเสี่ยงต่ำ สามารถเข้ามาได้ แต่ต้องอยู่ในพื้นที่แซนด์บ็อกซ์ที่จัดไว้ 17 จังหวัด อย่างน้อย 7 วัน ไม่สามารถออกนอกแซนด์บ็อกซ์ได้ และจะต้องตรวจหาเชื้อโควิด 2 ครั้ง ได้แก่ วันแรกที่ถึงไทย 1 ครั้ง และวันที่ 6-7 อีก 1 ครั้ง หากไม่พบเชื้อ จึงจะสามารถเที่ยวได้ทั่วประเทศต่อไป ผู้ที่ยังไม่ได้รับวัคซีนครบโดส สามารถเข้ามาเที่ยวไทยได้ แต่ต้องกักตัวก่อนอย่างน้อย 10 วัน โดยหากเป็นต่างชาติต้องแสดงผลตรวจ RT-PCR แต่หากเป็นคนไทยไม่ต้องแสดงผลตรวจดังกล่าวรองผู้ว่าการด้านสื่อสารการตลาด ททท. กล่าวด้วยว่า นอกจากนี้มีการเปลี่ยนใช้ระบบไทยแลนด์ พาส (Thailand Pass) ผ่านเว็บไซต์ www.tp.consular.go.th แทนการยื่นขอใบอนุญาตขอเดินทางเข้าราชอาณาจักร (ซีโออี) จากกระทรวงการต่างประเทศ (กต.) เพื่อยื่นเอกสารประกอบการเข้าประเทศไทย โดยกระทรวงการต่างประเทศคาดว่าจะเปิดระบบนี้ให้ได้ก่อนวันที่ 1 พฤศจิกายนนี้ ระบบไทยแลนด์ พาส จะเป็นการยื่นขอหนังสือรับรองเข้าประเทศไทยแบบออนไลน์ เพื่ออำนวยความสะดวกแก่ผู้เดินทางและลดขั้นตอนการอนุมัติที่ไม่จำเป็นลง โดยเอกสารที่ต้องมี ได้แก่ หนังสือเดินทางหรือพาสปอร์ต ใบรับรองการฉีดวัคซีนโควิด ประกันสุขภาพ วงเงินขั้นต่ำ 50,000 เหรียญสหรัฐ หลักฐานยืนยันการจองโรงแรมเอเอสคิว หรือการจองโรงแรมเอสเอชเอพลัส ซึ่งจะแสดงข้อมูลในรูปแบบอิเล็กทรอนิกส์ (คิวอาร์โค้ด)